Ríkisstjórnin samþykkti í morgun að veita tveimur og hálfum milljarði króna til að koma til móts við bændur vegna dýrari aðfanga. Matvælaráðherra segir að samfélagið allt verði að standa með bændum.
Bæta á bændum helminginn af skakkaföllum þeirra, vegna dýrari aðfanga, með greiðslum úr ríkissjóði. Matvælaráðherra segir að afurðarstöðvar og smásalar verði að leggja sitt af mörkum líka.
Svandís Svavarsdóttir matvælaráðherra kynnti ríkisstjórninni í morgun tillögur spretthóps undir forystu Steingríms J. Sigfússonar, fyrrverandi ráðherra, um aðgerðir til að bæta stöðu bænda vegna dýrari aðfanga eftir að Rússar réðust inn í Úkraínu.
Tillögurnar frá spretthópnum snúast um að ríkissjóður leggi til ákveðna fjárhæð í að koma til móts við stöðuna eins og hún er og að það verði gert hratt og vel. Ég gerði þær tillögur að mínum hér á ríkisstjórnarfundi og það var fallist á þær.
Sú fjárhæð er tveir og hálfur milljarður króna. Svandísi og Bjarna Benediktssyni, fjármála- og efnahagsráðherra, var falið að útfæra þetta. Útgjöldin falla til á þessu ári en ekki er gert ráð fyrir þeim á fjárlögum.
Það er til þess að ríkissjóður komi í raun til móts við helminginn af því sem þarf að brúa. Þá gerum við ráð fyrir að afurðarstöðvar og aðrir aðilar, smásalan og svo framvegis, leggi líka sitt af mörkum. Það er mikilvægt að allir leggi sitt af mörkum.
Einnig er gert ráð fyrir að kjötafurðastöðvar fái tímabundna heimild til samstarfs með það fyrir augum að hvetja til hagræðingar innan greinarinnar. Slíkt yrði þó bundið samráði við Samkeppniseftirlitið.
Það væri náttúrulega ekki gaman hjá neytendum heldur ef það yrði framleiðslufall á Íslandi.
Við blasi að til slíks geti komið. Því sé mikilvægt að standa vörð um landbúnað.
Það skiptir mjög miklu líka að við, ekki bara stjórnvöld heldur líka neytendur og samfélagið allt, tökum okkur stöðu með bændum núna.
Ríkisstjórnin samþykkti í morgun að veita tveimur og hálfum milljarði króna til að koma til móts við bændur vegna dýrari aðfanga. Kjötafurðastöðvar fá tímabundna heimild til samstarfs. Matvælaráðherra segir að samfélagið allt verði að standa með bændum.